
PËR DISA SHTESA DHE NDRYSHIME NË LIGJIN NR. 80/2020,
“PËR POLICINË E BURGJEVE”

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 80/2020, “Për Policinë e Burgjeve” bëhen këto shtesa dhe ndryshime:

Neni 1

Në nenin 14 bëhet ndryshimi i mëposhtëm:
1. Pika 2 ndryshohet si më poshtë:
“2. Punonjësit në Policinë e Burgjeve e mbajnë armën në përdorim personal edhe jashtë orëve të shërbimit, sipas kushteve të përcaktuara me vendim të Këshillit të Ministrave.”.

Neni 2

Pas nenit 18 shtohet neni 18/1 me këtë përmbajtje:

“Neni 18/1
E drejta për përfitim kredie me kushte lehtësuese

1. Punonjësi i Policisë së Burgjeve përfiton kredi për strehim me kushte lehtësuese.
2. Kriteret dhe procedura për përfitimin e kredisë me kushte lehtësuese dhe masa e saj përcaktohen me vendim të Këshillit të Ministrave.”.

Neni 3

Në pikën 1, të nenit 29 bëhen këto ndryshime dhe shtesa:
1. Shkronja “d” ndryshohet si më poshtë:
“d) nuk është dënuar me vendim të formës së prerë për kryerjen e një krimi apo një kundërvajtje penale me dashje;”.
2. Pas shkronjës “d” shtohet shkronja “d/1” me këtë përmbajtje:
“d/1) ndaj tij nuk është caktuar masa e sigurimit personal “arrest në burg” ose “arrest në shtëpi” për kryerjen e një vepre penale ose nuk ka marrë cilësinë e të pandehurit për një krim të kryer me dashje;”.
3. Shkronja “ë” shfuqizohet.

Neni 4

Në nenin 37, pika 4, shkronja “c” shfuqizohet.

Neni 5

Në nenin 38, pika 1, bëhen ndryshimet si më poshtë:
1. Shkronja “a” shfuqizohet. 
2. Në shkronjën “b” pas fjalës “ekzekutive” shtohet fjala “mbikëqyrëse”.

Neni 6

Në nenin 42 bëhen këto ndryshime dhe shtesa:
1. Në pikën 1 fjala “Nëninspektor” zëvendësohet me fjalën “Inspektor”.
2. Në pikën 2, shkronja “a”, nënparagrafi “i” shfuqizohet.
3. Pas pikës 2, të nenit 42, shtohet pika 2/1 me këtë përmbajtje:
“2/1. Përjashtimisht, punonjësi i rolit bazë, pavarësisht gradës, mund të marrë gradën “nënkomisar” kur plotëson kushtet e mëposhtme:
 a) zotëron një diplomë të ciklit të dytë, të lëshuar nga institucionet e arsimit të lartë të licencuara dhe të akredituara sipas dispozitave në fuqi në kohën e lëshimit të diplomës ose të zotërojë një diplomë të të njëjtit cikël, të lëshuar nga një institucion i huaj i arsimit të lartë, të njohur e të njësuar pranë ministrisë përgjegjëse për arsimin;
b) është punonjës i rolit bazë për jo më pak se 2 vjet;
c) ka përfunduar me sukses trajnimin profesional për marrjen e gradës “nënkomisar”;
ç) ka vlerësim vjetor pozitiv të punës për periudhën që ka qëndruar në gradën që mban;
d) është shpallur fitues në procedurat konkurruese për ngritjen në gradë “nënkomisar”.”

Neni 7

Neni 51 ndryshohet si më poshtë:

“Neni 51
Pezullimi

1. Punonjësi i Policisë së Burgjeve pezullohet nga detyra kur:
a) 	ndaj tij caktohet masa e sigurimit personal “arrest në burg” ose “arrest në shtëpi” për kryerjen e një vepre penale; ose,
 b) merr cilësinë e të pandehurit për një krim të kryer me dashje.
2. Gjatë periudhës së pezullimit punonjësi përfiton 50% të pagës për gradë. 
3. Kur punonjësi i Policisë së Burgjeve shpallet i pafajshëm me vendim gjyqësor të formës së prerë, rikthehet në punë dhe kompensohet për pjesën e mbetur të pagës, që duhej të përfitonte nëse nuk do të ishte pezulluar.”.
Neni 8

Neni 55 ndryshohet si më poshtë:

“Neni 55
Rikthimi dhe përparësia për pranim në strukturat e Policisë së Burgjeve

1. Rikthimi në Policinë e Burgjeve mund të bëhet në çdo kohë vetëm për nevoja të Policisë së Burgjeve dhe nëse personi plotëson kërkesat e mëposhtme: 
a) është liruar nga Policia e Burgjeve me kërkesën e tij për shkak të shkurtimit të funksionit ose për shkak të punësimit në struktura të tjera të administratës publike;
b) plotëson kriteret ligjore dhe profesionale të pozicionit të punës.
2. Kriteret për rikthimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit.
3. Punonjësi kandidat rikthehet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.
4. Kanë përparësi për pranimin në Policinë e Burgjeve shtetasit që kanë përvojë pune në Policinë e Shtetit, Gardën e Republikës, Forcat e Armatosura, punonjësit e Shërbimit të Mbrojtjes nga Zjarri dhe Shpëtimi dhe që plotësojnë kriteret e mëposhtme:
a) janë liruar nga detyra me kërkesën e tyre ose janë liruar nga detyra për shkak të shkurtimit të funksionit;
b) plotësojnë kriteret ligjore dhe profesionale të pozicionit të punës.
5. Kriteret për përparësinë në pranimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit.
6. Punonjësi kandidat pranohet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.
7. Punonjësit e rolit bazë dhe të mesëm emërohen nga drejtori i Përgjithshëm i Burgjeve mbi bazën e propozimit të drejtorit të Policisë së Burgjeve dhe punonjësit e rolit të lartë drejtues emërohen nga ministri i Drejtësisë, bazuar në propozimin e drejtorit të Përgjithshëm të Burgjeve.
8. Këshilli i Ministrave, me propozim të ministrit të Drejtësisë, ministrit të Mbrojtjes dhe ministrit përgjegjës për çështjet e rendit dhe të sigurisë publike, miraton rregullat për ekuivalentimin e gradave të Forcave të Armatosura të Republikës së Shqipërisë, Policisë së Shtetit, Gardës së Republikës dhe punonjësit e Shërbimit të Mbrojtjes nga Zjarri dhe Shpëtimi me gradat e Policisë së Burgjeve.”.

Neni 9
Dispozita tranzitore

1. Me hyrjen në fuqi të këtij ligji, punonjësit e Policisë të Burgjeve me gradën “Nëninspektor” marrin gradën “Inspektor”.
2. Koha e qëndrimit në gradën “Nëninspektor” të punonjësve të Policisë së Burgjeve, të parashikuar në pikën 1 të këtij neni, për efekt të ecurisë në gradë, konsiderohet si kohë e qëndrimit në gradën “Inspektor”.”

Neni 10
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 8.6.2023.

